मई महीने में 3.34 लाख कारों की थोक बिक्री हुई, सियाम ने जारी की सेल्स रिपोर्ट
सोसाइटी ऑफ इंडियन ऑटोमोबाइल मैन्युफैक्चरर्स (SIAM) ने मंगलवार (13 जून) को मई-2023 में पैसेंजर व्हीकल्स की थोक बिक्री के आंकड़े जारी किए हैं।
सोसाइटी ऑफ इंडियन ऑटोमोबाइल मैन्युफैक्चरर्स (SIAM) ने मंगलवार (13 जून) को मई-2023 में पैसेंजर व्हीकल्स की थोक बिक्री के आंकड़े जारी किए हैं। रिपोर्ट के अनुसार, देशभर में 13.54 % की ग्रोथ के साथ 3,34,247 कारों की थोक बिक्री हुई है, जबकि मई-2022 में कार मैकर्स ने डीलरों को 2,94,392 यूनिट डॉल डिस्पैच की थीं।
SIAM के प्रेसिडेंट विनोद अग्रवाल ने कहा, 'मई-2022 की तुलना में मई-2023 में पैसेंजर व्हीकल्स, टू-व्हीलर्स और थ्री-व्हीलर्स जैसे सभी सेगमेंट में डबल डिजिट में ग्रोथ दर्ज की गई है। हम उम्मीद करते हैं कि यह ट्रेंड जारी रहेगा। रिपोर्ट के मुताबिक, सभी सेगमेंट में पिछले महीने 18% की ग्रोथ के साथ कुल 18,08,686 व्हीकल्स बिके, जबकि मई-2022 में इसी दौरान 15,32,861 व्हीकल बेचे गए थे।
SIAM डायरेक्टर जनरल राजेश मेनन ने कहा, 'मई-2023 में पैसेंजर व्हीकल्स की बिक्री मई महीने में अब तक की सबसे अधिक रही है। मेनन ने बताया कि यूटिलिटी व्हीकल सेगमेंट में पिछले महीने 33.5% बढ़कर 1,55,184 यूनिट हो गई, जबकि एक साल पहले मई-2022 में यह 1,16,255 यूनिट थी।'
टू-व्हीलर्स की होलसेल बिक्री में 17.42% की ग्रोथ
रिपोर्ट के मुताबिक टू-व्हीलर्स की डोमेस्टिक होलसेल बिक्री 14,71,550 यूनिट रही, जबकि पिछले साल मई में 12,53,187 यूनिट्स की बिक्री हुई थी। मेनन ने कहा, 'पिछले वर्ष की तुलना में मई 2023 में 17.4% की वृद्धि हुई, लेकिन अभी भी 2016-17 के स्तर से कम है।
मई-2023 में बाइकों की बिक्री में 20.63% बढ़ोतरी हुई है। इस दौरान देशभर में 9,89,120 यूनिट सेल हुई, जबकि इसी दौरान मई-2022 में 8,19,940 सेल हुई थी। वहीं स्कूटर सेगमेंट में भी 12.18% की बढ़ोतरी देखी गई है। स्कूटर की बिक्री भी 12.18 प्रतिशत बढ़कर 4,46,593 इकाई हो गई, जबकि पिछले साल इसी मई महीने में यह 3,98,099 यूनिट्स थी।
थ्री व्हीलर्स सेगमेंट में सबसे ज्यादा 70.4% की ग्रोथ
इसी तरह थ्री-व्हीलर्स की थोक बिक्री भी मई-2022 में 28,595 यूनिट्स से 70.4% बढ़कर इस साल मई में 48,732 इकाई हो गई है, लेकिन यह आंकड़ा 2018-19 के लेवल से अभी कम है।